Καρυδόπιτα με βάση σφολιάτας


Η προσθήκη της σφολιάτας στην παραδοσιακή συνταγή της καρυδόπιτας θα σας εντυπωσιάσει και στην εμφάνιση αλλά κυρίως στη γεύση!

1 φύλλο σφολιάτας, 200 γρ. βούτυρο αγελάδος, σε θερμοκρασία δωματίου, κομμένο σε κυβάκια, 250 γρ. ζάχαρη καστανή ανοιχτή , 4 αυγά, 125 γρ. αλεύρι μαλακό, 300 γρ. καρυδόψιχα, τριμμένη σε σκόνη *, 1 γεμάτο κουτ. γλυκού κανέλα σε σκόνη, 1 κουτ. σούπας ζάχαρη άχνη + 1 κουτ. γλυκού κανέλα, για το πασπάλισμα
Για να φτιάξουμε καρυδόπιτα με βάση σφολιάτα, χτυπάμε στον κάδο του μίξερ, με το φτερό, το βούτυρο με τη ζάχαρη, μέχρι να ενωθούν κάπως τα υλικά. Προσθέτουμε και το τριμμένο καρύδι συνεχίζοντας το χτύπημα. Στη συνέχεια, προσθέτουμε ένα-ένα τα αυγά και, όταν το μείγμα γίνει αφράτο, σταματάμε το χτύπημα, προσθέτουμε το αλεύρι και την κανέλα και ανακατεύουμε με μια σπάτουλα. Σε ένα τσέρκι ή σε μια φόρμα διαμέτρου 24 εκ. (χωρίς να τα βουτυρώσουμε) στρώνουμε το φύλλο σφολιάτας, καλύπτοντας τον πυθμένα και τα τοιχώματα του σκεύους και φροντίζοντας ώστε οι άκρες της να εξέχουν από τα τοιχώματα. Τρυπάμε την επιφάνεια της σφολιάτας με ένα πιρούνι σε πολλά σημεία. Με αυτό τον τρόπο θα ψηθεί καλά στο εσωτερικό της και θα φουσκώσει ομοιόμορφα. Αδειάζουμε το μείγμα που φτιάξαμε πάνω στη σφολιάτα και φέρνουμε τις άκρες του φύλλου προς το κέντρο. Αφήνουμε για 1 ώρα στο ψυγείο ώστε να στερεοποιηθεί το μείγμα της καρυδόπιτας. Στη συνέχεια, κόβουμε τις άκρες της σφολιάτας ομοιόμορφα. Ψήνουμε την καρυδόπιτα σε προθερμασμένο φούρνο στους 180° C για 30 λεπτά, στη συνέχεια χαμηλώνουμε τη θερμοκρασία στους 160° C και ψήνουμε για άλλα 30 λεπτά. Ξεφουρνίζουμε και αφήνουμε την καρυδόπιτα να χλιαρύνει λίγο. Ανακατεύουμε την άχνη με την κανέλα, πασπαλίζουμε την καρυδόπιτα και τη σερβίρουμε κατά προτίμηση χλιαρή.
Αυγά,Ζάχαρη,Καρύδια